L-Estratt segwenti hu meħud kelma b'kelma mill-Kapitlu 11 tal-Manifest Elettorali ta' Alternattiva Demokratika L-edukazzjoni għandha tkun marbuta mal-iżvilupp sħiħ tal-bniedem li jinkludi l-aspetti akkademiċi, fiżiċi, soċjali, spiritwali, etiċi, emozzjonali, u vokazzjonali. Għandha trawwem ukoll rispett lejn id-dinja u l-ambjent li sawwarna u li ngħixu fih. L-edukazzjoni għandha tgħin lill-individwi jiżviluppaw attitudni kreattiva u kuxjenza kritika f'kuntest komunitarju. Dan partikolarment fi sfond soċjali kurrenti ta' prekarjetà u xejriet neo-liberali li jnaqqru mis-sens ta' responsabbiltà kollettiva u solidarjetà. L-edukazzjoni għandha tkun il-mezz li bih il-persuni jiżviluppaw bħala ċittadini f'soċjetà demokratika. L-edukazzjoni m'għandhiex tipperpetwa l-inugwaljanzi soċjali iżda għandha tgħin biex dawn jixxejnu. F'dinja li l-ħin kollu qed tinbidel, l-edukazzjoni trid tkun proċess kontinwu u dinamiku kif ukoll kritiku u trasformattiv li jissokta tul il-ħajja. L-AD kienet uffiċjalment ħaddnet u approvat ir-riforma fl-edukazzjoni varata erba' snin ilu għax emmnet fil-bżonn tagħha. Fl-istess waqt, tħoss li għandha tistimola diskussjoni u ħsieb kritiku biex il-proċess u l-għan aħħari tar-riforma partikolarment dak ta' ġustizzja soċjali jintlaħaq.
Snippets from AD's electoral manifesto: (27) Education (general)